Vykdydamos savo veiklą klasifikacinės bendrovės įpareigoja gamintojus laikytis įvairių kiekvienos bendrovės parengtų reikalavimų. Šių reikalavimų svarbu laikytis statant ir eksploatuojant laivus, be to, jais laivo savininkui, draudėjui ir galiausiai vėliavos valstybei suteikiamas tikrumas dėl laivo saugos.

Techniniai reikalavimai, kuriais grindžiamas abipusio pripažinimo liudijimas, rengiami ir įgyvendinami pagal griežčiausias taisykles, ir visos ES pripažintos organizacijos, išduodamos naują abipusio pripažinimo liudijimą, vadovaujasi tomis pačiomis taisyklėmis. Be to, visi ateityje išduosiami nauji abipusio pripažinimo liudijimai bus visiškai vienodai pripažįstami visame pasaulyje. Tačiau jei tam tikra ES pripažinta organizacija nepripažįsta abipusio pripažinimo liudijimo, ji, naudodamasi ES pripažintų organizacijų grupės nustatytomis vidaus pranešimų teikimo procedūromis ir laikydamasi 10 straipsnio 1 dalies 3 pastraipos, nurodo tokio incidento priežastis ir jis atitinkamai sprendžiamas.

Didelė dalis suinteresuotųjų subjektų mano, kad informacijos neturima arba jos turima mažai. Taip gali būti dėl to, kad abipusio pripažinimo sistema buvo įdiegta, pasirodė ir pradėjo veikti rinkoje per trumpą laiką – visi turimi abipusio pripažinimo liudijimai yra išduoti per paskutinius 18 mėnesių.

Siekdamos plačiau paskleisti informaciją savo organizacijose, visos ES pripažintos organizacijos sukūrė abipusio pripažinimo liudijimų išdavimo vidaus procedūras. Jos taikomos tiek ES, tiek visame pasaulyje (t. y., visame pasaulyje veikiančiose ES pripažintų organizacijų būstinėse ir padaliniuose) ir yra glaudžiai susijusios su kiekvienos organizacijos pasaulinio masto veikla. Tuo metu, kai buvo rengiama ši ataskaita, iš viso buvo paskelbta 14 abipusio pripažinimo liudijimų. Svarbu pažymėti, kad šiuos liudijimus įsigyja ne tik ES šalyse pagrindinę būstinę turintys gamintojai, bet ir tie, kurių pagrindinė būstinė yra JAV, Taivanyje ir Pietų Korėjoje. Tai dar kartą parodo pasaulinį sektoriaus veiklos pobūdį ir kuo platesnio išduodamų abipusio pripažinimo liudijimų pripažinimo svarbą.

Su išlaidomis ir administracine našta susiję klausimai

Šiuo metu trūksta skaidrumo, susijusio su abipusio pripažinimo liudijimo įsigijimo išlaidomis.

Sunku susidaryti išsamų vaizdą apie bendras išlaidas, nes naujo abipusio pripažinimo liudijimo kaina skiriasi priklausomai nuo produkto, dėl kurio jis bus išduotas. Taigi, paprastiems masinės gamybos produktams (pvz., vožtuvams, elektrinėms detalėms ir pan.) skirto naujo liudijimo kaina gali svyruoti nuo panašios iki dvigubai didesnės kainos, palyginti su ta, kurios buvo prašoma už tam pačiam produktui, dėl kurio anksčiau reikėjo turėti atskirų pripažintų organizacijų išduotus tipo patvirtinimo liudijimus, skirto liudijimo kainą. Tačiau konkretiems kitos kategorijos produktams (vienetiniams ne masinės gamybos produktams) skirto naujo abipusio pripažinimo liudijimo kaina galėtų būti daug didesnė už atskiros pripažintos organizacijos tipo patvirtinimo liudijimo kainą. Kita vertus, atrodo, kad liudijimų atnaujinimo mokesčiai yra panašūs į tipo patvirtinimo liudijimų atnaujinimo kainą. ES pripažintos organizacijos tiek abipusio pripažinimo liudijimus, išduotus pagal abipusio pripažinimo sistemą, tiek atskirų pripažintų organizacijų tipo patvirtinimo liudijimus (dėl šių liudijimų taip pat žr. TJO aplinkraštį MSC.1/Circ. 1221) paprastai atnaujina kas penkerius metus. Tam tikrais atvejais didesnę kainą lėmė tai, kad išduodant kai kuriuos naujus abipusio pripažinimo liudijimus reikalaujama atlikti bandymus dalyvaujant stebėtojui, ir būtinybė laikytis griežtesnių standartų.

Iš nepriklausomame tyrime pateiktų pirminių duomenų matyti, kad, priklausomai nuo konkretaus produkto ir viso proceso sudėtingumo (t. y., administracinės naštos), laikas, per kurį galima įsigyti abipusio pripažinimo liudijimą, labai skiriasi – nuo 6 mėnesių iki 2 metų. Tokie skirtumai gali iš dalies priklausyti ir nuo to, kad iki šiol išduotas tik nedidelis skaičius abipusio pripažinimo liudijimų, todėl sunku daryti apibendrintas išvadas dėl šiems liudijimams išduoti reikalingo laiko trukmės. Buvo pranešta, kad konkrečiam produktui tuo pačiu metu buvo išduotas ir abipusio pripažinimo liudijimas, ir atskiros ES pripažintos organizacijos tipo patvirtinimo liudijimas. Vis dėlto, svarbu pripažinti, kad po to, kai bus išduota daugiau abipusio pripažinimo liudijimų ir visas procesas bus labiau standartizuotas, laikas, per kurį bus galima įsigyti naują abipusio pripažinimo liudijimą, gali labai sutrumpėti.

IV.Tolesni veiksmai

Svarbos saugai vertinimo mechanizmas

Šiuo metu padaryta pažanga tik 3-iajam svarbos saugai lygiui priskiriamų produktų, atitinkančių abipusio pripažinimo liudijimo išdavimo reikalavimus, atžvilgiu. ES pripažintos organizacijos į procesą bandė įtraukti jūrų įrangos pramonės atstovus; tai, be kita ko, matyti iš ilgo posėdžių ir iniciatyvų, vykstančių nuo 2009 m., sąrašo. Šiame etape svarbu spręsti poveikio saugai srities klausimus. Tai gali būti daroma taikant tą patį, kaip ES pripažintų organizacijų, rizika grindžiamą požiūrį, įskaitant visiems 3-iajam svarbos saugai lygiui priskiriamiems produktams, įtrauktiems į jau turimus (1-ąjį, 2-ąjį ir 3-iają) ir netrukus turėsimus du (2015 m. liepos 1 d. paskelbtą 4-ąjį ir 2016 m. vasarą paskelbsimą 5-ąjį) produktų rinkinius, taikomus griežčiausius techninius reikalavimus, ir atsižvelgiant į poreikį atlikti bandymus dalyvaujant stebėtojui, kai to reikia norint įsigyti abipusio pripažinimo liudijimą. Taip ilgainiui gali įsitvirtinti principo, kuriuo grindžiama abipusio pripažinimo sistema, taikymas, ir juo remiantis būtų galima toliau spręsti saugos klausimus.

Rengiant pažangesnį ir išsamesnį rizika grindžiamą produktų, priskiriamų kitam (4-ajam) svarbos saugai lygiui, atrankos modelį reikėtų įtraukti įvairias suinteresuotųjų subjektų, tarp jų – draudėjų, organizacijas. ES pripažintos organizacijos numato atlikti 6 mėn. trukmės bandomąjį tyrimą, skirtą aukštesnio (4-ojo) lygio saugai užtikrinti.

Galutinių naudotojų dalyvavimas

ES pramonės suinteresuotieji subjektai, atrodo, gana aktyviai dalyvauja ES pripažintų organizacijų vykdomame konsultavimo procese, o pasaulio pramonės atstovai jame ateityje galėtų aktyviau dalyvauti. Šį teiginį galima pagrįsti tuo, kad iš septynių gamintojų, kurie kai kuriems iš savo produktų jau naudoja naują abipusio pripažinimo liudijimą, trys turi būstines už ES ribų (t. y. JAV, Taivanyje ir Pietų Korėjoje). Pasaulio pramonės atstovams dalyvaujant šiame procese galėtų padidėti abipusio pripažinimo liudijimų pripažinimas pasaulio mastu. Be to, pasinaudojant asociacijomis ir rengiant informacinius seminarus bei panašius renginius, būtų skatinamas didesnis mažų originaliosios įrangos gamintojų dalyvavimas, nes šie gamintojai sudaro šiuo metu įgyvendinamoje abipusio pripažinimo sistemoje rečiau dalyvaujančių subjektų grupę. Taip abipusio pripažinimo liudijimai galėtų padėti mažosioms ir vidutinėms įmonėms (MVĮ) lengviau patekti į rinką. Tačiau dėl šiuo metu esančios neaiškios padėties, susijusios su savanorišku įvairių pasaulio šalių administracijų abipusio pripažinimo liudijimų pripažinimu, šios priemonės gali būti taikomos tik ES įsteigtoms MVĮ, tiekiančioms įrangą laivams, plaukiojantiems su vienos iš ES valstybių narių vėliava. Savanoriškas liudijimų pripažinimas pasaulyje dar turėtų būti skatinamas, o į platesnį naudotojų ratą orientuotų bendrovių patekimo į rinką laikas ir administracinės išlaidos turėtų sumažėti.

Papildomi aspektai

Šiame etape nėra aišku, ar ES pripažintoms organizacijoms pavyks artimiausioje ateityje parengti abipusiškai pripažįstamo sudėtingesnių produktų sertifikavimo reikalavimus. Įrangos gamintojai nekantriai laukia, kada galės pasiūlyti galimų naujų produktų, turinčių didesnę svarbą saugai, sąrašą. Tuo tikslu asociacija „SEA Europe“ ir ES pripažintos organizacijos pasiūlė tolesnius veiksmus, įskaitant suplanuotus didžiausių tarptautiniu mastu veikiančių pramonės suinteresuotųjų subjektų susitikimus, per kuriuos būtų aptarti papildomų produktų įtraukimo į sistemą klausimai, išklausyti su tuo susiję atsiliepimai ir rekomendacijos.

Kalbant apie šiuo metu turimus produktus, nepriklausomas tyrimas parodė, kad didelė dalis suinteresuotųjų subjektų (tokių kaip gamintojai, laivų valdytojai, draudėjai, laivų statyklos, laivų statytojai ir laivų remonto įmonės) neturėjo informacijos apie abipusio pripažinimo liudijimų naudojimą ir pripažinimą ir nežinojo, ar šiuos liudijimus šiuo metu pripažįsta visos ES pripažintos organizacijos.

Todėl, siekiant plačiau informuoti apie abipusio pripažinimo sistemą, galėtų būti numatyta surengti informacinių renginių (pvz., darbo grupių, seminarų), o kartu didesnė dalis suinteresuotųjų subjektų, turinčių skirtingų pramonės interesų, galėtų būti plačiau informuojami apie abipusio pripažinimo sistemos reikalavimus atitinkantiems produktams keliamus techninius reikalavimus. Tuo tikslu ES pripažintų organizacijų ir asociacijos „SEA Europe“ surengti du seminarai įvertinti kaip veiksmingas žingsnis šia linkme, ir tokių veiksmų turėtų būti toliau imamasi.